

**ข้อบังคับมหาวิทยาลัยธรรมศาสตร์**

**ว่าด้วยการศึกษาระดับประกาศนียบัตรบัณฑิต (บัณฑิตอาสาสมัคร) พ.ศ. ๒๕๕๘**

……………..........................................

 โดยที่เป็นการสมควรตราข้อบังคับ ว่าด้วยการศึกษาระดับประกาศนียบัตรบัณฑิต
(บัณฑิตอาสาสมัคร) พ.ศ. ๒๕๕๘

 อาศัยอำนาจตามความในมาตรา ๒๓ แห่งพระราชบัญญัติมหาวิทยาลัยธรรมศาสตร์
พ.ศ. ๒๕๕๘ และโดยมติสภามหาวิทยาลัยในการประชุมครั้งที่ ๙/๒๕๕๘ เมื่อวันที่ ๒๘ กันยายน พ.ศ. ๒๕๕๘ จึงให้ออกข้อบังคับไว้ดังต่อไปนี้

 ข้อ ๑ ชื่อข้อบังคับ

 ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการศึกษาระดับประกาศนียบัตรบัณฑิต (บัณฑิตอาสาสมัคร) พ.ศ. ๒๕๕๘”

 ข้อ ๒ การใช้ข้อบังคับ

 ให้ใช้ข้อบังคับนี้แก่นักศึกษาซึ่งขึ้นทะเบียนเป็นบัณฑิตอาสาสมัครตามหลักสูตรประกาศนียบัตร (บัณฑิตอาสาสมัคร) ตั้งแต่ปีการศึกษา ๒๕๕๘ เป็นต้นไป

 ข้อ ๓ ความสัมพันธ์กับข้อบังคับ กฎ และระเบียบอื่น

 บรรดาข้อบังคับ ระเบียบ คำสั่ง หรือประกาศอื่นใดที่มีความกล่าวไว้ว่าในข้อบังคับนี้หรือที่ข้อบังคับนี้กล่าวไว้เป็นอย่างอื่น หรือซึ่งขัดหรือแย้งกับความในข้อบังคับนี้ให้ใช้ข้อบังคับนี้แทน

 ข้อ ๔ บทนิยาม

 ในข้อบังคับนี้

 “มหาวิทยาลัย” หมายถึง มหาวิทยาลัยธรรมศาสตร์

 “สภามหาวิทยาลัย” หมายถึง สภามหาวิทยาลัยธรรมศาสตร์

 “อธิการบดี” หมายถึง อธิการบดีมหาวิทยาลัยธรรมศาสตร์

 “วิทยาลัย” หมายถึง วิทยาลัยพัฒนศาสตร์ ป๋วย อึ๊งภากรณ์

 “คณบดี” หมายถึง คณบดีวิทยาลัยพัฒนาศาสตร์ ป๋วย อึ๊งภากรณ์

 “นักศึกษา” หมายถึง บัณฑิตอาสาสมัคร

 ข้อ ๕ ระบบการศึกษา

 ๕.๑ หลักสูตรประกาศนียบัตร (บัณฑิตอาสาสมัคร) เป็นการศึกษาแบบเต็มเวลา
จัดการเรียนการสอนเป็นภาษาไทย

 ๕.๒ เป็นการจัดการเรียนการสอนในระบบทวิภาค โดยแบ่งเวลาศึกษาในปีหนึ่ง ๆ
เป็น ๒ ภาคการศึกษาปกติ ซึ่งเป็นภาคการศึกษาที่บังคับ คือ ภาคหนึ่งและภาคสอง ภาคหนึ่ง ๆ มีระยะเวลา ๑๕ สัปดาห์ และอาจเปิดภาคฤดูร้อนได้โดยใช้เวลาการศึกษาไม่น้อยกว่า ๘ สัปดาห์ แต่ให้เพิ่มชั่วโมงการศึกษา
ในแต่ละรายวิชาให้เท่ากับภาคปกติ

 ๕.๓ รายวิชาที่จัดสอนในหลักสูตร กำหนดปริมาณการศึกษาเป็นจำนวน “หน่วยกิต” หมายถึงหน่วยที่แสดงปริมาณการศึกษาซึ่งมหาวิทยาลัยอำนวยการให้แก่นักศึกษาตามปกติ หนึ่งหน่วยกิตหมายถึงการบรรยาย ๑ ชั่วโมง หรือปฏิบัติทดลองไม่น้อยกว่า ๒ ชั่วโมง หรือฝึกงานไม่น้อยกว่า ๓ ชั่วโมง
ต่อสัปดาห์ต่อภาคการศึกษาปกติ ส่วนการสอนอื่น ๆ ให้เป็นไปตามเกณฑ์ที่วิทยาลัยกำหนด

 ๕.๔ หลักสูตรการศึกษาแบ่งเป็น ๓ ส่วน ดังนี้

 ๕.๔.๑ การศึกษางานรายวิชา มีระยะเวลา ๑๗ สัปดาห์

 ๕.๔.๒ การปฏิบัติงานสนาม มีระยะเวลา ๒๗ สัปดาห์

 ๕.๔.๓ การวิจัยเฉพาะเรื่อง มีระยะเวลา ๘ สัปดาห์

 ๕.๕ จำนวนหน่วยกิตรวมเป็นไปตามที่กำหนดในหลักสูตร แต่ต้องไม่น้อยกว่า
๒๔ หน่วยกิต และเป็นไปตามเกณฑ์มาตรฐานหลักสูตรระดับบัณฑิตศึกษาของสำนักงานคณะกรรมการ
การอุดมศึกษา ที่เกี่ยวข้องกับการศึกษาระดับประกาศนียบัตร

 ๕.๖ ในการศึกษางานรายวิชา นักศึกษาทุกคนต้องอยู่ที่ศูนย์ฝึกอบรมบัณฑิตอาสาสมัครมหาวิทยาลัยธรรมศาสตร์ ศูนย์รังสิต ตามที่วิทยาลัยกำหนด และนักศึกษาต้องปฏิบัติตามระเบียบมหาวิทยาลัยธรรมศาสตร์ว่าด้วยศูนย์ฝึกอบรมบัณฑิตอาสาสมัครของวิทยาลัย มหาวิทยาลัยธรรมศาสตร์
ศูนย์รังสิต และอยู่ภายใต้ข้อบังคับหรือระเบียบของมหาวิทยาลัย

 นักศึกษาต้องมีเวลาศึกษาในงานรายวิชาไม่ต่ำกว่าร้อยละ ๘๐ ของการศึกษา
ในแต่ละรายวิชา จึงจะมีสิทธิ์เข้าสอบไล่ในรายวิชานั้น ๆ เว้นแต่จะได้รับอนุมัติจากคณบดีเป็นกรณีพิเศษ

 ๕.๗ การปฏิบัติงานสนาม นักศึกษาที่มีสิทธิ์ปฏิบัติงานสนามจะต้องสอบผ่านงานรายวิชาและเข้าร่วมการอบรมหรือเข้าร่วมกิจกรรมเพื่อเสริมความรู้ตามที่วิทยาลัยกำหนด เว้นแต่จะได้รับอนุมัติจากคณบดีเป็นกรณีพิเศษ

 ระยะเวลาการปฏิบัติงานสนาม นักศึกษาจะต้องมีเวลาอยู่ในสนามปฏิบัติงาน
ไม่น้อยกว่าร้อยละ ๘๕ ของเวลาปฏิบัติงานสนาม เว้นแต่จะได้รับอนุมัติจากคณบดีเป็นกรณีพิเศษ

 ๕.๘ การวิจัยเฉพาะเรื่อง นักศึกษาจะลงทะเบียนการวิจัยเฉพาะเรื่องได้ ต้องผ่าน
การวัดผลการปฏิบัติงานสนาม ได้ค่าระดับไม่ต่ำกว่า B

 ๕.๙ ให้นักศึกษาคนหนึ่ง มีอาจารย์ที่ปรึกษา ๑ คน เป็นอย่างน้อย

 ข้อ ๖ ระยะเวลา

 ระยะเวลาศึกษาตลอดหลักสูตร ต้องไม่น้อยกว่าสองภาคการศึกษาปกติ แต่ไม่เกิน
๓ ภาคการศึกษาปกติต่อเนื่องกัน เว้นแต่จะได้รับอนุมัติจากคณบดี แต่ทั้งนี้ต้องไม่เกิน ๔ ภาคการศึกษาปกติ

 ข้อ ๗ การรับเข้าศึกษา

 ๗.๑ จำนวนบัณฑิตอาสาสมัครที่จะรับให้เป็นไปตามที่มหาวิทยาลัยกำหนด

 ๗.๒ การรับบุคคลเข้าศึกษา การสมัคร ลักษณะ และคุณสมบัติ และวิธีการคัดเลือกให้เป็นไปตามประกาศของมหาวิทยาลัย

 ๗.๓ ผู้เข้าศึกษาต้องสำเร็จการศึกษาขั้นปริญญาตรีจากสถาบันการศึกษาในประเทศหรือต่างประเทศ ซึ่งสภามหาวิทยาลัยรับรองวิทยฐานะ

 ๗.๔ ผู้เข้าศึกษาต้องไม่เป็นโรคติดต่ออย่างร้ายแรง หรือโรคที่สังคมรังเกียจ และ
โรคที่จะเบียดเบียนหรือขัดขวางต่อการศึกษา

 ๗.๕ ไม่เป็นผู้มีความประพฤติเสื่อมเสียอย่างร้ายแรง

 ข้อ ๘ การขึ้นทะเบียนเป็นนักศึกษา

 ๘.๑ ผู้ที่มหาวิทยาลัยประกาศว่ามีสิทธิ์เข้าศึกษาจะมีสถานภาพเป็นนักศึกษาเมื่อได้ขึ้นทะเบียนเป็นนักศึกษา

 ๘.๒ ผู้มีสิทธิ์เข้าศึกษา ต้องขึ้นทะเบียนเป็นนักศึกษาด้วยตนเองตามวัน เวลา และสถานที่ที่มหาวิทยาลัยกำหนด

 ๘.๓ ผู้มีสิทธิ์เข้าศึกษาที่ไม่อาจขึ้นทะเบียนเป็นนักศึกษา ในวันที่มหาวิทยาลัยกำหนดจะต้องแจ้งเหตุขัดข้องให้สำนักทะเบียนและประมวลผลทราบเป็นลายลักษณ์อักษร ภายใน ๑๔ วัน นับจากวันที่กำหนดไว้ มิฉะนั้นถือว่าสละสิทธิ์

 ข้อ ๙ การวัดผลการศึกษา

 ๙.๑ การวัดผลการศึกษางานรายวิชา อาจจะกระทำได้โดยการสอบไล่ เมื่อสิ้น
ภาคการศึกษา หรือทดสอบระหว่างภาคการศึกษา หรือทำรายงานจากการอ่านและการค้นคว้าเอง หรือเขียน
ภาคนิพนธ์หรือเข้าร่วมอภิปรายในชั้นหรือมากกว่าหนึ่งอย่างตามความเหมาะสม และแบ่งการวัดผลเป็น ๙ ระดับคือ

 A = ๔.๐๐

 A- = ๓.๖๗

 B+ = ๓.๓๓

 B = ๓.๐๐

 B- = ๒.๖๗

 C+ = ๒.๓๓

 C = ๒.๐๐

 D = ๑.๐๐

 F = ๐

 ๙.๒ การวัดผลการปฏิบัติงานสนาม แบ่งเป็น ๙ ระดับ

 A = ๔.๐๐

 A- = ๓.๖๗

 B+ = ๓.๓๓

 B = ๓.๐๐

 B- = ๒.๖๗

 C+ = ๒.๓๓

 C = ๒.๐๐

 D = ๑.๐๐

 F = ๐

 ๙.๓ การวัดผลการวิจัยเฉพาะเรื่อง ๒ ระดับคือ

 S = ใช้ได้ (ผ่าน)

 U = ยังใช้ไม่ได้ (ไม่ผ่าน)

 ข้อ ๑๐ สถานภาพทางวิชาการของนักศึกษา

 ๑๐.๑ นักศึกษาจะต้องได้ค่าเฉลี่ยไม่ต่ำกว่า ๓.๐๐ ในการศึกษางานรายวิชาทุกวิชา
ถ้าได้ค่าเฉลี่ยต่ำกว่า ๓.๐๐ ให้สอบแก้ตัวรายวิชาที่ได้ค่าระดับต่ำกว่า ๓.๐๐ ได้เพียงครั้งเดียว ตามวันและเวลาที่วิทยาลัยกำหนด หากยังได้ค่าเฉลี่ยต่ำกว่า ๓.๐๐ หลังจากสอบแก้ตัวแล้วจะถูกถอนชื่อออกจากทะเบียน นักศึกษา

 ๑๐.๒ นักศึกษาที่มีผลการปฏิบัติงานสนาม ได้ค่าระดับต่ำกว่า B จะถูกถอนชื่อออกจากทะเบียนนักศึกษา

 ข้อ ๑๑ การสอบวิชาการวิจัยเฉพาะเรื่อง

 ๑๑.๑ คณบดีเป็นผู้แต่งตั้งอาจารย์ที่ปรึกษาการวิจัยเฉพาะเรื่อง

 ๑๑.๒ วิทยาลัยจะกำหนดเวลาสอบการวิจัยเฉพาะเรื่อง อย่างน้อยปีละ ๑ ครั้ง

 ๑๑.๓ วิทยาลัยจะแต่งตั้งกรรมการสอบการวิจัยเฉพาะเรื่อง นักศึกษาอย่างน้อย ๒ คนต่อนักศึกษา ๑ คน ซึ่งจะมีอาจารย์ที่ปรึกษาการวิจัยเฉพาะเรื่องรวมอยู่ด้วย และจะต้องมีอาจารย์ประจำ มหาวิทยาลัยเป็นกรรมการอย่างน้อย ๑ คน

 ข้อ ๑๒ เงื่อนไขในการรับประกาศนียบัตรบัณฑิต

 มหาวิทยาลัยจะเสนอชื่อนักศึกษา เพื่อขออนุมัติประกาศนียบัตรบัณฑิต (บัณฑิต อาสาสมัคร) จากสภามหาวิทยาลัย หลังจากที่มหาวิทยาลัยได้ตรวจสอบเงื่อนไข ดังต่อไปนี้โดยครบถ้วนคือ

 ๑๒.๑ ได้ศึกษางานรายวิชาต่าง ๆ ครบตามหลักสูตรและได้ปฏิบัติตามเงื่อนไขอื่น ๆ
ที่วิทยาลัยกำหนด

 ๑๒.๒ ได้ค่าระดับเฉลี่ยสะสมไม่ต่ำกว่า ๓.๐๐

 ๑๒.๓ ได้ค่าระดับ B ขึ้นไปในการปฏิบัติงานสนาม

 ๑๒.๔ ได้ S ในการสอบวิชาการวิจัยเฉพาะเรื่อง

 ข้อ ๑๓ ผู้รักษาการตามข้อบังคับ

 ให้อธิการบดีรักษาการตามข้อบังคับนี้ และมีอำนาจออกระเบียบ ประกาศ คำสั่ง
หรือการอื่นที่เกี่ยวข้องเพื่อปฏิบัติการตามข้อบังคับนี้

ประกาศ ณ วันที่ ๒๑ ตุลาคม พ.ศ. ๒๕๕๘

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย